dh-unibe/image-text_koenigsfelden-charters-post-1500 huggingface dataset:
Allen den, die disen brief sehent odˀ hoͤrent lesen, kùnd ich, Heinrich Vinsler, schultheiss ze Brugg,
daz ich offenlich ze gericht sas an der hochgebornen fùrsten stat, minre genaͤdigen herren von
Oͤsterrich, ze Brugg in der statt an offenre stras, ✳ und da fûr mich kam ✳ Augustinꝰ Huͦber,
kilcherre ze Egg, ✳ mit Johans Tegervelt, sinem wissenthafften vogt, ✳ der im oͧch mit gericht
und urteil ze einem vogt geben wart, ✳ und verjach offenlich vor mir an gericht, ✳ daz er
sins guͦten willen und mit guͦter vorbetrachtung den erwûrdigen, geistlich frowen, minre
frowen der epteschin und dem convent gemeinlich ze Kûngesfelt, Sant Claren ordens, ze
koͧffend geben hat recht und redlich fùr sich und sin erben ✳ eines ewigen koͧffes und fùr
ledig eigen ✳ zwen aker, der einre gelegen ist ze Endlan ✳ und der ander zuͦ dem zilboͧm ✳ in dem
banne ze Altenburg ✳ und buwet Johans Zuber von Altenburg, ✳ von den jerlichs zins gat ein
mût kernen, umb sechzehen pfunt stebler pfenning, und verjach oͧch der egen̄ Augustinꝰ Huͦbˀ,
daz er dez geltz gar und gentzlich gewert wer und es in sinen schinbern nutz bekert
het, und vertiget die obgen̄ acher mit dem egen̄ Johans Tegervelt, sinem vogt, ✳ offenlich
vor gericht ✳ Fridrich, der vorgen̄ minre frowen der epteschin und dez convents gewissen
schaffner, ✳ und enzech sich aller der rechtung und ansprach, ✳ so er und sin erben an den
obgen̄ acher hant ald theis wegs hie nach gewinnen moͤchten, ✳ alz gericht und urteil
gap. ✳ und gefiel oͧch mit gesamnetter urteil, ✳ daz daz uffgeben und daz enpfahen so verr
vorgericht beschehen wer, ✳ daz es kraft haben sol nuͦ und hie nach an geverd, und er
dez koͧfs wer sin sol nach recht, ✳ und hat gelopt fûr sich und sin erben, ✳ die vorgen̄
min frowen die epteschin und den convent ze Kûngesfelt niemˀ ze bekûnbernd noch ze
schedigend umb die obgen̄ acher, ✳ weder mit geistlich noch mit weltlichem gericht
noch mit keinre leg ✳ sach, mit der si theis weges bekûnbert oder geschedigot
werden moͤchten an geferd. hie bi waren gezûg: Johans Stuͤlli, Joh̄ Schetwin, Heinr₎
von Raͤmingen, Cuͦnrat Wescher, Heini Swendi, burger ze Brugg, ✳ und ander erber lûte vil. und wan diz allez vor mir angericht beschehen ist, ✳ so han ich von
gerichts wegen ze urkûnd allez dez, so an disen briefe geschriben stat, ✳ min ingesigel
gehenket an disen brief, der geben wart an dem nehesten tonrestagg vor
sant Georien tag, ✳ da man zalt von gotz gebûrt drùzehen hundert sechzig
und nùn jar. ✳
Königsf. 348
f iij
Staatsarchiv
AARGAU
wist umb ij acker zuͦ Alltēbùrg ✳
koùffbr₎
✳ K ✳
✳ B ✳ 18 ✳
dez conventz ùbˀ ✳ ij ✳ m̄t kˀnen
wart koͧft vō Aug₎ Huͦber
gelegē
ze Altenburg